Jonas Dahl (SF), 2008-12-04:
Fra SF's side skal jeg indledningsvis sige, at vi også er positivt indstillet over for forslaget.
Med lovforslaget udvides den nuværende patientsikkerhedsordning på sygehusene til også at omfatte den kommunale sundhedssektor, praksissektoren og apotekerne, ligesom patientsikkerhedsordningen udvides til den præhospitale indsats.
Sundhedspersoner m.fl. får således med lovforslaget fremover pligt til at rapportere hændelser i alle dele af sundhedssektoren.
Rapporteringer af hændelser, der forekommer i den kommunale sundhedssektor, skal efter lovforslaget ske til kommunen, mens regionerne får ansvaret for at registrere og analysere hændelser forekommende i den øvrige del af sundhedssektoren.
Rapporteringerne vil således som i dag indgå i det lokale patientsikkerhedsarbejde, ligesom rapporteringen videresendes til Sundhedsstyrelsen og indgår i grundlaget for styrelsens vejledningsarbejde. Med lovforslaget åbnes der mulighed for, at patienter og pårørende kan rapportere utilsigtede hændelser i alle dele af sundhedsvæsenet.
Hvad angår den mere bureaukratiske del af det, har vi fra SF's side også nogle overvejelser for at sikre, at det ikke bliver et voldsomt bureaukrati, vi får opbygget omkring det her.
Det er klart, at der vil indgå mange indrapporteringer, og derfor er det også vigtigt for SF at sikre, at der bliver taget hånd om det, således at det ikke bliver den bureaukratiske del af det, men den resultatorienterede proces, der bliver styrende for det.
I høringssvarene fremhæver KL, at organiseringen og implementeringen af patientsikkerhedsordningen i kommunerne vil være særdeles omkostningsfuld, fordi der skal skabes en ny organisation til opsamling og opfølgning på de rapporterede hændelser.
Ligeledes påpeger Danske Regioner, at der er afsat for få ressourcer til implementeringen af forslaget.
Derfor vil jeg godt høre ministeren i den videre proces om de økonomiske konsekvenser for kommunerne og regionerne.
Vi går fra SF's side ud fra, at de vil blive DUT-forhandlet med Danske Regioner og KL.
Vi vil i hvert fald gerne have ministeren til at svare på, hvorledes han ser på de økonomiske konsekvenser af forslaget.
Ligeledes vil vi gerne have ministeren til at svare på, hvornår patienter og pårørende kan indrapportere utilsigtede hændelser, idet det er uklart i det lovforslag, der ligger nu, hvornår det kommer til at ske.
Ikke fordi jeg forventer, at ministeren kommer med en dato, men i hvert fald en pejling af, hvornår vi kan regne med at den del er på plads.
Jeg vil også godt bede ministeren redegøre for, hvordan man vil afdække de problemstillinger, der kan opstå med hensyn til serviceloven, og oplyse, om man har inddraget Velfærdsministeriet i den problemstilling, og hvad man agter at gøre ved det.
Under sundhedsloven vil man nu have mulighed for at indrapportere utilsigtede hændelser, mens det ikke er tilfældet under serviceloven.
Det vil jeg bare sikre mig at ministeren også tager hånd om, således at vi får et enstrenget system på længere sigt, som også gælder serviceloven.
Men SF vil i den videre udvalgsbehandling være positive over for lovforslaget, og jeg skal også meddele fra den radikale ordfører, at De Radikale støtter forslaget, men dog ligesom SF også vil være opmærksomme på at undgå et unødigt bureaukrati i forbindelse med lovforslagets implementering.